《次韵稼隐告归》
宋代·方一夔

我观大瀛海，天水二清廓。谁麾海若来，乐斗万蛟鳄。

风涛拍屯门，溃作无底壑。鬐鬣竖旂幡，牙角利椎凿。

血人不肯吐，安得留残啄。茫茫溯云槎，日夜失栖泊。

归涂三月粮，囊底馀圭勺。平生崒嵂气，磨淬去隅角。

案空萤已乾，匣闭龙不跃。故衣粘蜃气，未洗瘴雾恶。

尔来出白云，奔走乱车铎。有来證奇字，时扣草玄阁。

高棋固饶人，欲学苦无脚。惟君桑梓英，遇合长落落。

申旦首胥溪，险韵当离酌。勿为松菊挽，来占秋堂幕。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。